**Par valsts akciju sabiedrības** **“Starptautiskā lidosta “Rīga”” padomes locekļa/-les amata kandidātu atlases procesa rezultātu**

Atklātu konkursu uz valsts akciju sabiedrības “Starptautiskā lidosta “Rīga”” padomes locekļa/-les amatu ar kompetenci finanšu jautājumos un audita jomā, stratēģijas izstrādes un īstenošanas jomā un VAS “Starptautiskā lidosta “Rīga”” darbības jomā organizēja Valsts kanceleja sadarbībā ar Satiksmes ministriju kā valsts akciju sabiedrības “Starptautiskā lidosta “Rīga”” kapitāla daļu turētāju. P**adomes locekļa/-les amatu** **atlases procesa nodrošināšanai, Valsts kanceleja ar 2024. gada 16. maija rīkojumu izveidoja nominācijas komisiju šādā sastāvā (turpmāk – nominācijas komisija):**

**Dzintra Gasūne** – komisijas vadītāja – Valsts kancelejas Pārresoru koordinācijas departamenta Kapitālsabiedrību pārvaldības nodaļas vadītāja;

**Inguna Strautmane** – komisijas locekle – Satiksmes ministrijas Valsts kapitāla daļu pārvaldības departamenta direktore;

**Artūrs Kokars** – komisijas loceklis – Satiksmes ministrijas Aviācijas departamenta direktors;

**Jānis Gredzens** – neatkarīgais eksperts, ar balsstiesībām – biedrības “Korporatīvās ilgtspējas un atbildības institūts” darba vides jautājumu koordinators;

**Zigmārs Vestfāls** – neatkarīgais eksperts, ar balsstiesībām – biedrības “Latvijas Aviācijas Asociācija” valdes loceklis;

**Gita Oškāja** – neatkarīgā eksperte, ar balsstiesībām – arodbiedrību apvienības “Latvijas Brīvo arodbiedrību savienība” priekšsēdētāja vietniece;

**Kaspars Gorkšs** – neatkarīgais eksperts, ar balsstiesībām – biedrības “Latvijas Darba devēju konfederācija” ģenerāldirektors.

**Pretendentu tiešajai uzrunāšanai, iesniegtās informācijas sākotnējai izvērtēšanai un padziļinātās vadības kompetenču novērtēšanai tika piesaistīta personāla atlases kompānija SIA “Fontes Executive Search”, kas sadarbojās ar nominācijas komisiju kandidātu atlasē un vērtēšanā.**

**Atklāts konkurss uz vakanto** valsts akciju sabiedrības “Starptautiskā lidosta “Rīga”” **padomes locekļa/-les amatu ar kompetenci finanšu jautājumos un audita jomā, stratēģijas izstrādes un īstenošanas jomā** un VAS “Starptautiskā lidosta “Rīga”” darbības jomā**, tika izsludināts 2024. gada 23. maijā Valsts kancelejas tīmekļvietnē, Nodarbinātības valsts aģentūras, Satiksmes ministrijas un** **VAS ”Starptautiskā lidosta “RĪGA”” tīmekļvietnē. Kandidātu pieteikšanās termiņš bija līdz 2024. gada 11. jūnijam. VAS “Starptautiskā lidosta “RĪGA”” padomes locekļa amatam tika izskatīti 22 pretendentu iesniegtie pieteikumi. Kandidāti uz VAS “Starptautiskā lidosta “RĪGA”” padomes locekļa amatu tika vērtēti konkursa 3 (trīs) kārtās:**

**1. kārta - sākotnējais izvērtējums un atbilstības obligātajām minimālajām prasībām pārbaude, pamatojoties uz kandidāta pieteikumā iesniegtajiem dokumentiem;**

**2. kārta - daļēji strukturēta intervija ar kandidātiem;**

**3. kārta - vadības kompetenču vērtēšana, pamatojoties uz pretendentu padziļinātās vadības kompetenču novērtēšanas rezultātiem, personības aptaujas un analītisko spēju testu rezultātiem, kā arī atsauksmju ievākšana.**

**Nominācijas komisija visus** valsts akciju sabiedrības “Starptautiskā lidosta “Rīga”” **padomes locekļa amata kandidātus novērtēja, balstoties uz nominācijas komisijas 2024. gada 21. maija sēdē apstiprinātajiem vērtēšanas kritērijiem.**

**Konkursa 1. kārtā nominācijas komisija vērtēja kandidātu atbilstību izvirzītajām obligātajām minimālajām prasībām (izglītība, darba pieredze un valodu zināšanas) un profesionālo darba pieredzi, pamatojoties uz kandidātu iesniegto informāciju un apliecinošajiem dokumentiem, kā arī pārbaudīja informāciju publiskajā telpā par kandidātu reputāciju. Nominācijas komisija, izvērtējot visu pretendentu iesniegtos pieteikumus un apkopojot rezultātus, pieņēma lēmumu konkursa 2. kārtai izvirzīt 5 kandidātus ar augstāko punktu skaitu.**

**Kandidātiem, kuri tika izvirzīti konkursa 2. kārtai, bija jāsagatavo savs stratēģiskais redzējums par** **VAS “Starptautiskā lidosta “RĪGA”” galvenajiem nākotnes izaicinājumiem, sniedzot ieskatu svarīgākajās prioritātēs un priekšlikumus to īstenošanai. Konkursa 2. kārta notika, izmantojot daļēji strukturētu interviju, kuras laikā nominācijas komisija izvērtēja katra kandidāta zināšanas un atbilstību padomes locekļa amata izvirzītajiem kritērijiem un profesionālās pieredzes atbilstību prasību aprakstam. Intervijas laikā nominācijas komisija vērtēja arī kandidātu prezentētos stratēģiskos redzējumus, valodu zināšanas, kā arī noskaidroja reputācijas risku iespējamību. Pēc kandidātu vērtējumu apkopošanas par konkursa 1. un 2. kārtu, noslēdzošajai konkursa kārtai tika izvirzīti trīs kandidāti ar augstāko vidējo punktu kopskaitu par 1. un 2. kārtu.**

**Konkursa 3. kārtā notika kandidātu vadības kompetenču padziļināta novērtēšana, ko nodrošināja personāla atlases kompānija. Personāla atlases kompānija veica arī personības aptaujas un analītisko spēju testu, kā arī apkopoja atsauksmes par kandidātiem. Nominācijas komisija, saņemot personāla atlases kompānijas sagatavoto informāciju par pretendentu vadības kompetenču novērtēšanas rezultātiem, sniedza savu novērtējumu par kandidātu atbilstību izvirzītajām prasībām un apstiprinātajam padomes locekļiem nepieciešamo vadības kompetenču prasību aprakstam. Apkopojot kandidātu vērtējumus konkursa trijās kārtās, nominācijas komisija pieņēma lēmumu vakantajam VAS “Starptautiskā lidosta “RĪGA”” padomes locekļa amatam izvirzīt valsts kapitāla daļu turētājam, galīgā lēmuma pieņemšanai, divus atbilstošākos pretendentus, kas visās atlases kārtās bija ieguvušu visaugstāko punktu kopsummas rezultātu, norādot tos prioritārā secībā pēc iegūto punktu kopskaita.**

**Nominācijas komisija beidza savu darbu brīdī, kad tika pieņemts gala lēmums par konkursa rezultātiem un iesniegts priekšlikums VAS ”Starptautiskā lidosta “RĪGA”” valsts kapitāla daļu turētājam, t.i., š.g. 2. augustā.**